Folketing
1998-10-08

Det gælder gadebørnene i Riga, og det gælder ældre mennesker i Estland, som lever en kummerlig tilværelse, og det gælder i det hele taget de små mindretal, som i dag udsættes for en uacceptabel behandling. En proces og en vej, hvor vi er gode, hvor vi kan gøre endnu mere, og det skal vi fastholde. Må jeg med disse bemærkninger så vende mig til den folketings/indenrigspolitiske side af sagen og sige tak til hr. Jacob Buksti for et glimrende indlæg, der på mange måder trak linjerne op - jeg kunne næsten genkende dem, følte jeg - på en facon, som man føler sig meget tryg ved og også meget opmuntret ved. Jeg hæftede mig især ved hr. Jacob Bukstis uddannelsespolitiske markering, og jeg vil blot lægge til, at når regeringen lægger så meget vægt på den uddannelsespolitiske side af sagen og er ret optimistisk på at få brede flertal til at samarbejde om det, så tror jeg, at det hænger sammen med, at flere og flere af Folketingets partier er bevidste om globaliseringsaspektet i uddannelsespolitikken.